กระทรวงสาธารณสุข ผนึกกำลังทุกหน่วยงาน ส่งของขวัญปีใหม่ 2562 ให้ประชาชนด้วยหน่วยแพทย์ดูแลสุขภาพเคลื่อนที่ และเพิ่มสิทธิประโยชน์บัตรทอง
ศ.คลินิกเกียรติคุณ นพ.ปิยะสกล สกลสัตยาทร รัฐมนตรีว่าการกระทรวงสาธาณณสุข กล่าวว่า รัฐบาลโดยกระทรวงสาธารณสุขได้จัดของขวัญปีใหม่ 2562 เพื่อส่งความสุข ด้วยสุขภาพและคุณภาพชีวิตที่ดี โดยร่วมกับหน่วยงานต่างๆ ทั้งภาครัฐและเอกชน จัดโครงการบูรณาการหน่วยแพทย์เคลื่อนที่ เพื่อดูแลประชาชน ในถิ่นทุรกันดาร 878 อำเภอทั่วประเทศ อุทิศถวายพระบาทสมเด็จพระปรมินทรามหาภูมิพลอดุลยเดช บรมนาถบพิตร และถวายสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และสมเด็จพระเจ้าอยู่หัว โดยเปิดให้บริการ อำเภอละ 2 รอบ ซึ่งได้ทยอยให้บริการครั้งแรกไปแล้วตั้งแต่แต่วันที่ 11 ธ.ค.ยาวไปจนถึงวันที่ 24 ธ.ค.นี้ จากนั้นจะเปิดให้บริการอีกรอบหลังปีใหม่ คือช่วงวันที่ 7-20 ม.ค.2562 
 

นอกจากนี้กระทรวงสาธารณสุข โดยกรมวิทยาศาสตร์การแพทย์ ยังร่วมกับสำนักงานหลักประกันสุขภาพแห่งชาติ (สปสช.) เพิ่มสิทธิประโยชน์หลักประกันสุขภาพแห่งชาติ หรือ บัตรทอง ในผู้ป่วยโรคลมชัก ได้รับการตรวจยีนหายีนแพ้ยา ที่พบปัจจุบันในผู้ป่วยโรคลมชักประมาณ 17,000 รายต่อปี ต้องรักษาด้วยยา Carbamazepine แต่คนไทย 1 ใน 6 มียีนส์ HLA-B *1502 ที่แพ้ต่อยา ทำให้เกิดอาการแพ้ยารุนแรง บางรายแพ้หนักเกิดตุ่มพอง ผิวหนังหลุดลอก มีอาการแทรกซ้อนถึงขั้นพิการ ตาบอดและเสียชีวิต ซึ่งการตรวจหายีนก่อนจะช่วยให้เลี่ยงการใช้ยา ลดอาการแพ้ได้